Diari Oficial de la Generalitat Valenciana


Sumari del DOGV 3, del 09-08-1978 (1978/801149)

DECRET pel qual es publiquen les normes de funcionament de la Representació del Consell del País Valencià en la Comissió Mixta de representants de l'Administració de l'Estat i el Consell del País Valencià.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3

Data del DOGV
:   09-08-1978

Secció del DOGV
:   SENSE SECCIÓ ESPECÍFICA

Número del document
:   1978/801149


Data del document
:   17-06-1978

Organisme emissor


Tipus de document
:   Decret

Decret pel qual es fan públiques les normes de funcionament de la representació del Consell del País Valencià en la Comissió Mixta de Representants de l'Administració de l'Estat i del Consell del País Valencià.  
A fi de regular l'organització, funcionament i règim jurídic de la representació del Consell en la Comissió Mixta de Representants de l'Administració de l'Estat i del Consell del País Valencià, i segons les disposicions de l'article 10 del Reglament de Regim Interior del Consell del País Valencià, el Consell reunit en sessió plenària del 17 de juny de 1978 aprovà les normes que a continuació s'insereixen:  
Article primer.- Les presents Normes tenen la finalitat de regular l'organització i funcionament de la Representació del Consell del País Valencià en la Comissió Mixta de Transferències de l'Administració de l'Estat, constituïdes segons les disposicions de l'Art. 3 del Reial Decret 477/1978 de 17 de març.  
Article segon.- La seu de la Representació és el Palau de la Generalitat, si bé podrà reunir-se en qualsevol altre lloc que senyale la convocatòria.  
Article tercer.- La Representació del Consell del País Valencià en la Comissió Mixta està integrada per 15 membres designats pel Consell, la presidència de la qual és assumida pel Vice-president de la Comissió Mixta de Transferències nomenat pel Consell. D'entre els seus membres serà designat un Secretari que podrà ser auxiliat per un Secretari d'Actes.  
Tots els membres de la Comissió tenen veu i vot; i la Presidència, diriment.  
En absència del President, presidiran alternativament les sessions plenàries els vocals que ostenten la condició de "Consellers".  
Article quart.- La Representació podrà actuar en Plenari o en Seccions i designar d'entre els vocals que les integren aquells càrrecs que la seua actuació necessite.  
Tot acord adoptat per una Secció haurà de ser ratificat pel Ple.  
Cada Secció tindrà un Coordinador designat pel Ple d'entre els seus vocals.  
Article cinqué.- Tant els Plens com les Seccions per al règim de convocatòries, constitució i acords s'ajustaran a la normativa següent:  
Convocatòria: Tota reunió haurà de ser convocada amb una antelació mínima de 48 hores, per qualsevol dels procediments habituals de comunicació.  
Podran convocar el Ple: El Consell, el seu President, el President de la Representació per decisió pròpia o qual li ho sol·liciten un nombre de vocals no inferior a dos o una Secció.  
Podrà convocar la Secció: El seu Coordinador i necessàriament quan ho sol·licite un vocal d'aquesta.  
Constitució: Per a la vàlida constitució del Ple serà necessària l'assistència de la majoria dels seus membres, sempre que prèviament haja estat convocada la sessió. No s'admetrà a cap efecte la representació dels vocals.  
Acords: Els acords seran adoptats per majoria de presents; els absents o dissidents se solidaritzaran amb els acords adoptats, i coadjuvaran a la seua execució, sense perjudici de formular vots reservats.  
Quan ho demane un sol assistent amb dret a vot, se celebrarà votació secreta.  
Actes: De totes les sessions s'alçarà una Acta pel Secretari, amb el vist i plau del President, que serà aprovada pel Ple o per la Secció, segons siga procedent.  
Correspon al President convocar, dirigir i ordenar els debats.  
Article sisè.- El Ple i les Seccions podran nomenar o designar experts o assessors o requerir col·laboracions per al millor compliment de les seues funcions, podent acudir aquests a les seues sessions, amb veu però sense vot; recabant, a més, l'ajut de les Conselleries i dels seus equips assessors.  
Article seté. - Es perdrà la condició de membre de la Representació per impossibilitat física, incapacitat, prohibició legal, inhabilitació i per renúncia.  
Produïda la vacant, el President de la Representació instarà al Consell perquè adopte les mesures necessàries en ordre a la substitució, sense que la falta de provisió del càrrec interrompa els treballs de la Representació a cap efecte.  
Article vuité.- Aprovades les presents Normes, es constituiran les Seccions de treball a les quals s'adscriuran els distints membres de la Comissió que el Ple considere oportú en funció de la seua especialitat i inclinació personal.  
En Qualsevol cas es crearà una Secció Horitzontal integrada per cinc membres que seran, per dret propi, el President i els dos vocals- consellers. Cadascun dels vocals- consellers designarà a un dels altres dos membres restants.  
Els acords de creació de Secció i adscripcions personals, es conceben com eminentment flexibles i adaptables a les circumstàncies de la negociació.  
Article nové.- El Ple de la Representació estarà facultat per a sol·licitar dels òrgans del Consell que insten a l'Administració i altres institucions públiques i privades perquè faciliten tota la documentació, informació i col·laboració que calga.  
Article deu.- El Consell fixarà, si ho estima necessari, les directrius a seguir en la negociació i en qualsevol moment podrà requerir la informació oportuna de la Representació. Es procurarà el més estret contacte entre les Seccions que s'hi constituesquen i les Conselleries més afins, per tal de fixar criteris unitaris.  
Article onze.- Perquè siguen eficaços tots els acords del Ple en matèria de transferències i sobre qüestions que s'estimen oportunes, hauran de sotmetre's a la ratificació del Consell.  
Així mateix, el Ple li comunicarà tots els acords, sobre els quals el Consell podrà formular les observacions i objeccions que considere escaients.  
Article dotze.- Per a l'aprovació i modificació de les presents Normes es requereix l'acord favorable de les dues terceres parts dels vocals del Ple.  
Article tretze.- Les matèries i acords objecte de deliberació i votació tant en el Ple com en les Seccions tenen el caràcter de reservats, excepte que s'hi acorda la seua publicitat.  
DISPOSICIO FINAL  
Aquestes Normes, una vegada ratificades pel Consell del País Valencià, tindran caràcter provisional mentre no siga aprovat el Reglament de la Comissió Mixta de Transferències o es reformen per causa de necessitat.  
El que es publica per a general coneixement.  
València, a 17 de juny de 1978.  
El President del Consell   
JOSEP LLUIS ALBIÑANA OLMOS